ЧРЕЗ

Председателя на

Народното събрание

ДО

Зам.министър-председателя по демографската и социалната политика и

министър на труда и социалната политика

на РЕПУБЛИКА БЪЛГАРИЯ

**ВЪПРОС**

от Мартин Димитров и Петър Славов,

народни представители от ПГ на РБ

На основание чл.90, ал. 1 от Конституцията на Република България и чл.92, ал.1 ПОДНС внасяме въпрос

ОТНОСНО**:*Поръчка на 10 броя луксозни нови автомобили, всеки на стойност ок. 72 хил.лв.***

**УВАЖАЕМИ ГОСПОДИН ВИЦЕПРЕМИЕР И МИНИСТЪР НА ТРУДА И СОЦИАЛНАТА ПОЛИТИКА,**

На електронната страница на Агенцията за обществени поръчки под номер 00422-2016-0010 е заведено обявление от МТСП за 10 бр. фабрично нови автомобили за нуждите на ведомството, всеки на цена от 72 хил.лв или общо 720 000 лв. за цялата поръчка. Допълнително, редица медии посочиха доста екстравагантни изисквания към така заявените автомобили, а именно-задвижване 4х4, 6-степенна автоматична скоростна кутия, мощност от поне 190 к.с., цвят „черен металик” и др.

След силно негативната обществена реакция срещу така обявената обществена поръчка и подозренията, че става дума за „нагласена” поръчка в полза на определен вносител, от МТСП бе обявено, че поръчката ще бъде прекратена.

И към момента на внасяне на настоящия въпрос, на сайта на АОП не е налице решение за прекратяване от възложителя, както изисква това чл. 22, т. 1 от ЗОП. Остава и въпроса за потребността от цели 10 броя луксозни автомобили и дали ще бъде обявявана нова поръчка.

В тази връзка,

**Уважаеми господин Вицепремиер и Министър на труда и социалната политика,**

Моля да отговорите **писмено** на следния въпрос: **“Налице ли е решение на Възложителя в лицето на МТСП за прекратяване на гореописаната обществена поръчка за доставка на 10бр. нови луксозни автомобили на стойност 72 хиляди лева всеки и кога и под кой номер е обявено то в регистъра на АОП? Ако поръчката действително е прекратена, на какво основание е извършено това, ще бъде ли обявявана нова поръчка и от какво е продиктувана нуждата за закупуване на 10 бр. луксозни автомобили, вместо да се придобият автомобили среден клас на цена значително по-ниска от заложената от 720 000 лева?”**

София, 23.03.2016г.

................................. .................................

/Мартин Димитров/ /Петър Славов/